Guvernul a aprobat joi indicatorii tehnico-economici pentru ruta de mare viteză dintre Craiova şi Târgu Jiu (110,1 km), a anunţat ministrul Transporturilor, Sorin Grindeanu.
"Construcţia unui nou drum de mare viteză are finanţarea asigurată! Ruta de mare viteză dintre Craiova şi Târgu Jiu (110,1 km) va fi formată din două secţiuni cu profiluri diferite (stabilite în baza valorilor de trafic rutier). Pentru a putea fi demarată licitaţia şi ulterior construcţia au fost astăzi, aprobaţi de Guvern, indicatorii tehnico-economici atât pentru secţiunea Craiova - Filiaşi (51,5 km), care va avea profil de autostradă, cât şi pentru secţiunea Filiaşi - Târgu Jiu (58,6 km), care va avea profil de drum expres", a scris ministrul pe pagina sa de Facebook.
Ambele obiective sunt prevăzute în Programul Investiţional 2021-2030, iar pentru implementarea lor este alocată suma totală de 16,53 miliarde de lei (inclusiv TVA).
Construcţia acestui drum de mare viteză, care tranzitează judeţele Dolj şi Gorj, este finanţată prin Programul Transport (PT) 2021-2027, a subliniat ministrul.
Potrivit unui comunicat al Ministerului Transporturilor şi Infrastructurii (MTI), prin hotărârea adoptată joi de Executiv, indicatorii tehnico-economici ai obiectivului de investiţii sunt: lungime traseu - 110,10 km (51,5 km autostradă şi 58,6 km Drum Expres); lăţime platformă (autostradă) - 26 metri; lăţime platformă (Drum Expres) - 21,50 metri.
Autostrada Craiova - Filiaşi şi Drumul Expres Filiaşi - Târgu Jiu vor asigura scoaterea traficului greu şi de tranzit, dezvoltarea infrastructurii rutiere de transport, reducerea timpilor de parcurs prin eliminarea congestiilor, reducerea costului accidentelor, dezvoltarea socio-economică a zonelor adiacente şi reducerea costului pentru prevenirea poluării mediului.
Valoarea totală a investiţiei (inclusiv TVA) a fost estimată la peste 16,5 miliarde de lei, sumă asigurată din fonduri externe nerambursabile - Programul Transport (PT) 2021 - 2027 şi de la bugetul de stat, prin bugetul Ministerului Transporturilor şi Infrastructurii, precum şi din alte surse legal constituite, conform programelor de investiţii publice aprobate potrivit legii.
Autostrada Craiova-Filiaşi se suprapune cu traseul Coridorului de conectivitate 5 "Coridorul Danubius" pe acest sector, care face parte din Programul Investiţional pentru dezvoltarea infrastructurii de transport pentru perioada 2021-2030.
Sectorul ce face legătura dintre Filiaşi şi Târgu Jiu se regăseşte în Programul Investiţional pentru dezvoltarea infrastructurii de transport pentru perioada 2021-2030 în lista proiectelor localizate pe reţeaua secundară-drumuri de conectivitate şi transregio pentru modernizarea şi creşterea siguranţei.
Valorile de trafic rezultate din studiul de trafic, cât şi faptul că traseul existent al drumului traversează numeroase localităţi, au condus la realizarea unui profil de drum expres pe sectorul Filiaşi-Târgu Jiu.
Lucrările propuse au impact minim asupra mediului, precizează MTI. În cadrul procedurilor desfăşurate până în prezent a fost obţinut Acordul de mediu nr. 5 din 28.12.2023, emis de Agenţia pentru Protecţia Mediului.